b"\n_START_ARTICLE_\nCastell del Far\n_START_SECTION_\nHist\xc3\xb2ria\n_START_PARAGRAPH_\nEls castlans del castell del Far o castell Vell eren vassalls dels comtes de Barcelona._NEWLINE_Quan s'adre\xc3\xa7ava a Girona, durant la campanya contra Catalunya del 982, Almansor va conquerir el castell de Munt Fariq, que s'ha identificat amb el castell del Far. De retorn va conquerir Wutina, l'actual \xc3\x92dena. Aquesta \xc3\xa9s la primera refer\xc3\xa8ncia documental del castell._NEWLINE_L'any 990 figura Gombau de Besora com senyor del castell._NEWLINE_Durant el segle XII el castell va pert\xc3\xa0nyer al llinatge dels Desfar. Hi ha documents que el vinculen a Pere de Far el 1135 i a Bernat de Far el 1178. En aquest per\xc3\xadode es construeix una torre al costat nord-est i s'amplia la capella amb un absis semicircular._NEWLINE_A partir del 1200 podria haver estat ocupat pels c\xc3\xa0tars que haurien substitu\xc3\xaft la capella per un edifici obert adequat als seus ritus. La pres\xc3\xa8ncia d'una creu de Tolosa de Llenguadoc en una de les parets refor\xc3\xa7a aquesta teoria. A finals del segle XIII va ser feu de Ramon de Cabrera per assignaci\xc3\xb3 de Pere el Gran per a protegir el nord de Barcelona dels atacs de Felip III de Fran\xc3\xa7a el 1285._NEWLINE_A comen\xc3\xa7aments del segle XIII pass\xc3\xa0 a la fam\xc3\xadlia Corbera; la v\xc3\xaddua de Sibil\xc2\xb7la, esposa de Ramon de Corbera, disposa la construcci\xc3\xb3 d'una nova capella i, el seu fill Riambau I de Corbera, li hi ofereix al bisbe de Barcelona, l'any 1336. S'amplia amb la construcci\xc3\xb3 d'una nova torre al costat nord i uns espais residencials amb finestres g\xc3\xb2tiques i m\xc3\xa8nsules de pedra. Va ser un segle amb tensions entre els castlans i el rei Pere el Cerimoni\xc3\xb3s._NEWLINE_EL 24 de maig de 1448 el castell es va ensorrar a causa d'un terratr\xc3\xa8mol. Un segle m\xc3\xa9s tard, Riambau de Santcliment varen construir el Castellnou de Llinars, actualment dins de la poblaci\xc3\xb3 de Llinars del Vall\xc3\xa8s.\n_START_SECTION_\nArquitectura\n_START_PARAGRAPH_\nQueden notables murs i fossats, amb l'estructura b\xc3\xa0sica consolidada._NEWLINE_La zona havia estat habitada des de l'antiguitat. De l'excavaci\xc3\xb3 se'n llegeix un tra\xc3\xa7at oval en el fossat excavat a la roca. En el sector nord hi ha restes del tal\xc3\xbas d'una antiga torre prism\xc3\xa0tica i d'una torre rodona a l'angle nord-est. Tamb\xc3\xa9 queden restes d'una torre quadrada del segle XIV. A la zona central s'aprecia una torre rectangular que origin\xc3\xa0riament devia estar oberta i que posteriorment es va convertir en cisterna. A l'est hi ha una escala a la que s'accedia damunt de la volta. Al sud-est hi ha les restes de dos absis de les capelles prerom\xc3\xa0nica i rom\xc3\xa0nica."